16 Februarie - Christenskap is spanwerk. - Jan van der Watt - www.bybelkennis.co.za
by Mitch Kalp · Published 16/02/2017 · Updated 27/01/2017
Mark 6:30-56 (fokus 6:45-52)
‘Jesus stel hulle toe dadelik gerus: “Moenie so skrik nie, dit is net Ek. Julle hoef nie bang te wees nie.”’ (6:50)
Hoekom kan Christene nie op water loop soos Jesus nie. Wel, dis nie eintlik wat Jesus ons hier op aarde wou kom leer nie. Sy plan was eerder om seker te maak dat ons nie geestelik sink nie.
Jesus se dissipels in die boot het dit nie maklik gehad nie. Hulle moes maar swoeg en sweet in die ontstuimige see en wind (6:48). Hulle kon ook nie hulle probleem vinnig oplos deur net vir Jesus te vra nie, want Hy was nie daar nie. Sy plekkie in die boot was leeg.
Wie sou nou ooit kon verwag dat Jesus skielik daar aangestap sou kom – en dit op die water in die middel van die meer? Ek dink nie dat een van hulle dit eers sou kon droom nie! Hulle het seker teen daardie tyd al aanvaar dat hulle hierdie keer alleen is.
Maar Jesus doen die verrassende – Hy ontmoet hulle in die middel van die meer. En so leer Hy vir hulle ‘n belangrike les. Hy vergeet ons nooit en is eintlik nooit ‘weg van ons af’ nie, al voel ons partymaal of sy plekkie by ons ‘leeg’ is. Nee, Hy help op maniere waaroor ons nie eers kan droom nie. Een ding moet jy uit hierdie verhaal leer: Hy vergeet nie, Hy laat nie alleen nie en Hy doen ver bo wat jy verwag.
Daai keer toe Jesus op die water geloop het, het Hy ook aan jou gedink. Hy sal jou ook in jou geestelike lewe verras op maniere waaroor jy nie eers kan droom nie. Vertrou Hom net.
Laaste 7 Dae: 7,550
Laaste 30: 26,675
Laaste 365 Dae: 484,866